L'Eliana condonarà la taxa de terrasses als hostelers locals fins al 2022
14 de juliol de 2020

L'Ajuntament de l'Eliana ha modificat l'Ordenança Fiscal reguladora de la Taxa per Ocupació del Sòl, Subsòl i Vol del domini públic local amb l'objectiu d'eximir del pagament de les terrasses als hostalers locals per a pal·liar els efectes econòmics de la pandèmia global provocada pel Covid-19.

D'aquesta manera, fins al pròxim 31 de desembre de 2021 els comerços i negocis de restauració deixaran de pagar un total de més de 90.000 euros de l'impost, gràcies a aquesta mesura que s'emmarca en el pla econòmic “L'Eliana Impulsa” i que es complementa a la devolució de la taxa municipal durant els mesos en què han romàs tancats a conseqüència de l'estat d'alarma.

Aquesta taxa no serà exigible, des del 30 de juny, per a l'ocupació de taules, cadires, llocs, barraques, casetes de venda, espectacles, atraccions o esbarjo. El consistori retornarà, en tot cas, l'import corresponent de la taxa anual pagada. En el cas que el pagament de la taxa s'haja ajornat o fraccionat els interessats podran sol·licitar la seua devolució en el Departament de Gestió Tributària-Recaptació.

L'alcalde, Salva Torrent, ha posat l'accent en l'esforç econòmic que suposa aquesta mesura per a les arques municipals. Aquesta disposició temporal que alleugereix les càrregues als empresaris elianeros s'ha plantejat sense posar en risc l'estabilitat pressupostària, “gràcies al sanejament econòmic que ha realitzat l'Ajuntament en els últims anys”, ha afirmat.